**Tine Thing Helseth** (født 18. august 1987) er en norsk trompetist fra Vålerenga i Oslo.

Biografi
--------

Helseth begynte å spille trompet som syvåring, og har utdannelse fra Foss videregående skole og konservatorieavdelingen på Barratt Due musikkinstitutt i Oslo, der hun ble undervist av Arnulf Naur Nilsen. Hun regnes i dag som en av de ledende trompetistene i sin generasjon .

Som yngre spilte hun blant annet i Sofiemyr Skolekorps, regjerende norgesmestere fra 1. divisjon 2008 og 2009, og i Sagene Janitsjarkorps som flere ganger har konkurrert i Norges Musikkorps Forbunds elitedivisjon. I 2004 mottok hun Talentprisen, og i 2005 kom hun på andreplass i International Trumpet Guild Competition Theo Charlier i Wien. Hun fikk også Oslo Musikklærerforenings ærespris i 2005. I mai 2006 vant hun 2. pris i Eurovision Young Musicians Competition. Konserten med Wiener Symphoniker fra Rådhusplassen i Wien med 40 000 publikummere tilstede ble direktesendt over hele Europa. I desember 2006 ble hun tildelt den svensk-norske Prins Eugens Kulturpris. I tillegg mottok hun Luitpold-prisen som *årets beste og mest interessante unge kunstner* under Kissinger Sommer-festivalen i Tyskland i 2007. Hun ble kåret til årets nykommer under Spellemannprisen 2007 og mottok et arbeidsstipend på 200 000 kroner fra Gramo. Under TV-sendingen opptrådte hun sammen med Det norske kammerorkester. Samme år spilte hun på åpningsnummeret under Nobels fredspris-konserten, som vises over store deler av verden. I 2009 fikk hun Borletti-Buitoni Trust Fellow-stipendet, og i 2010 mottok hun Mozart Award i Dortmund. Etter dette har hun spilt på scener som Royal Albert Hall.

Helseth har gitt ut flere album. Debutalbumet kom i 2007 og ga henne Spellemannprisen 2007 som årets nykommer. Andrealbumet *Mitt hjerte alltid vanker* kom i 2009, inneholdt julemelodier, og solgte til gull etter bare tre uker. Tredjealbumet, *Storyteller*, ble lansert i Norge i 2011 og internasjonalt i 2012, og havnet på britiske Amazon sin liste over de beste klassiske utgivelsene i 2012. Hennes fjerde album er titulert *Tine*, og blir gitt ut i mars 2013. 

I 2012 lanserte hun festivalen tine@munch. Trompetisten står selv som kunstnerisk leder, og det er Munchmuseet i Oslo som er arena for festivalen, som er del av det større arrangementet Munch150. 

Helseth er også leder i *tenThing Brassensemble*, som består av 10 messingblåsere som presenterer klassisk materiale i messingdrakt, og som har gitt ut album og spilt konserter i Norge, Europa og Asia . Hun spiller også med Tine Thing Helseth Quintet, et jazz/tangoensemble dannet i 2010.

Priser og utmerkelser
---------------------

* Talentprisen 2004
* International Trumpet competition Theo Charlier 2005, 2. pris
* Årets Musiker i Norge 2005
* Oslo Musikklærerforenings Ærespris 2005
* Eurovision Young Musicians Competition 2006, 2. pris
* Yamaha Music Foundation Europe Scholarship 2006
* Den norske solistpris 2006
* Vinner av NRKs «Virtuos»-konkurranse 2006
* KORK-prisen 2006 (Kringkastingsorkesterets talentpris)
* Prins Eugens Kulturpris 2006
* NRK P2-solist 2006/2007
* Luitpold-prisen som *årets beste og mest interessante unge kunstner* under Kissinger Sommer-festival 2007
* Spellemannprisen 2007 som årets nykommer
* Borletti-Buitoni Trust Fellowship-stipend i 2009
* Mozart Award i Dortmund 2010
* Spilte «Mitt lille land» som åpningen av Minnemarkeringen i Oslo 22. juli 2012
* Echo Klassik pris 2013
* Gammleng-prisen 2022 i klassen klassisk/samtidsmusikk

Diskografi
----------

* *Trumpet Concertos, Haydn, Albinoni, Neruda, Hummel* – sammen med Det Norske Kammerorkester (2007)
* *Mitt Hjerte Alltid Vanker* (2009)
* *Storyteller* (2011)
* *Tine* (2013)

Referanser
----------

1. ↑   Discogs, Discogs artist-ID 1692290, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 13. desember 2014[Hentet fra Wikidata]
3. ↑  Already one of the leading trumpet soloists of her generation
4. ↑  Classic FM Live in Royal Albert Hall
5. ↑  Solgt til gull etter tre uker
6. ↑  Amazon Classical Best of 2012[*død lenke*]
7. ↑  Munch150 offisiell nettside[*død lenke*]
8. ↑  «Brassing up China». Arkivert fra originalen 10. august 2012. Besøkt 19. februar 2013.
9. ↑  tenThing med Rikskonsertene
10. ↑  TTHQ Arkivert 31. mars 2013 hos Wayback Machine. tinethinghelseth.com
11. ↑  «Rolf Gammlengs pris høsten 2022». *ffuk.no*. Besøkt 14. november 2022.

Eksterne lenker
---------------

* (en) Offisielt nettsted Rediger på Wikidata

* (en) Tine Thing Helseth – kategori av bilder, video eller lyd på Commons Rediger på Wikidata
* (en) Tine Thing Helseth på Internet Movie Database Rediger på Wikidata
* (en) Tine Thing Helseth på Apple Music Rediger på Wikidata

* (en) Tine Thing Helseth på Discogs Rediger på Wikidata

* (en) Tine Thing Helseth på MusicBrainz Rediger på Wikidata

* (en) Tine Thing Helseth på Spotify Rediger på Wikidata

* (en) Tine Thing Helseth på Songkick Rediger på Wikidata
* Tine Thing Helseth på Twitter Rediger på Wikidata

* Tine Thing Helseth på Facebook Rediger på Wikidata

* Tine Thing Helseth på Instagram Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |